EUROPA-KOMMISSIONEN Bruxelles, den 26.4.2022 COM(2022) 183 final 2022/0124(NLE) Forslag til RÅDETS FORORDNING om ændring af forordning (EU) 2021/2278 om suspension af de toldsatser i den fælles toldtarif, der er omhandlet i artikel 56, stk. 2, litra c), i forordning (EU) nr. 952/2013 for visse landbrugs- og industriprodukter



BEGRUNDELSE 1.BAGGRUND FOR FORSLAGET •Forslagets begrundelse og formål For at sikre tilstrækkelige og uafbrudte forsyninger af visse landbrugs- og industriprodukter, der ikke produceres i tilstrækkelige mængder eller slet ikke produceres i Unionen, og for at undgå at forstyrre markederne for disse produkter er visse toldsatser i den fælles toldtarif blevet helt eller delvist suspenderet ved Rådets forordning (EU) 2021/2278 (i det følgende benævnt "forordningen"). Forordningen ajourføres hvert halve år med det formål at imødekomme EU-industriens behov. Kommissionen har med bistand fra Gruppen for Økonomiske Tarifspørgsmål gennemgået alle ansøgninger fra medlemsstaterne om autonome toldsuspensioner. Kommissionen skønner på grundlag af denne gennemgang, at det vil være berettiget at suspendere toldsatserne for visse nye produkter, der p.t. ikke er opført i bilaget til forordningen. For visse andre produkter er det nødvendigt at ændre betingelserne for så vidt angår varebeskrivelse, og tarifering. Det foreslås, at produkter, for hvilke toldsuspension ikke længere er i EU's økonomiske interesse, trækkes tilbage. •Sammenhæng med de gældende regler på samme område Dette forslag berører ikke lande, der har indgået en præferencehandelsaftale med Unionen, kandidatlande eller potentielle kandidater til præferenceaftaler med Unionen (f.eks. den generelle toldpræferenceordning, handelsordningen for lande i Afrika, Vestindien og Stillehavet samt frihandelsaftaler). •Sammenhæng med Unionens politik på andre områder Forslaget er i overensstemmelse med EU's politikker inden for landbrug, handel, erhverv, miljø, udvikling og eksterne forbindelser. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag Retsgrundlaget for dette forslag er artikel 31 i traktaten om Den Europæiske Unions funktionsmåde (TEUF). •Nærhedsprincippet (for områder, der ikke er omfattet af enekompetence) Forslaget hører under Unionens enekompetence. Nærhedsprincippet finder derfor ikke anvendelse. •Proportionalitetsprincippet Forslaget er i overensstemmelse med proportionalitetsprincippet. De påtænkte foranstaltninger er i overensstemmelse med principperne om forenkling af procedurerne for erhvervsdrivende, der beskæftiger sig med udenrigshandel, som anført i Kommissionens meddelelse vedrørende autonome toldsuspensioner og toldkontingenter. Denne forordning går ikke ud over, hvad der er nødvendigt for at nå de tilstræbte mål i overensstemmelse med artikel 5, stk. 4, i traktaten om Den Europæiske Union (TEU). •Valg af retsakt

"Rådet fastsætter på forslag af Kommissionen toldsatserne i den fælles toldtarif" i henhold til artikel 31 i traktaten om Den Europæiske Unions funktionsmåde. Derfor er en rådsforordning det rette instrument. 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER •Efterfølgende evalueringer/kvalitetskontrol af gældende lovgivning Ordningen for autonome suspensioner blev evalueret i 2013. I evalueringen blev det konkluderet, at selve grundlaget for ordningen stadig gør sig gældende. Omkostningsbesparelserne kan være betydelige for EU-virksomheder, der importerer varer under ordningen. Disse besparelser kan, afhængigt af hvilket produkt, hvilken virksomhed og hvilken sektor der er tale om, medføre flere fordele såsom en bedre konkurrenceevne, mere effektive produktionsmetoder samt skabelse eller opretholdelse af arbejdspladser i EU. Nærmere oplysninger om de besparelser, som denne forordning giver anledning til, findes i vedlagte finansieringsoversigt. •Høringer af interesserede parter Gruppen for Økonomiske Tarifspørgsmål, som består af repræsentanter for alle medlemsstaterne samt Tyrkiet, bistod Kommissionen med udarbejdelsen af dette forslag. Gruppen for Økonomiske Tarifspørgsmål undersøgte nøje hvert enkelt tilfælde for at forhindre eventuel skade for virksomhederne i Unionen samt styrke og konsolidere konkurrenceevnen for produktionen i EU. Evalueringen blev foretaget gennem drøftelser internt i Gruppen for Økonomiske Tarifspørgsmål, og medlemsstaterne har derefter konsulteret de berørte brancher, sammenslutninger, handelskamre og andre interesserede parter. Alle anførte suspensioner afspejler, hvad der blev aftalt under drøftelserne i Gruppen for Økonomiske Tarifspørgsmål. Der blev ikke konstateret potentielt alvorlige risici, som kan gøre uoprettelig skade. •Konsekvensanalyse Den foreslåede ændring er af rent teknisk karakter og vedrører kun anvendelsesområdet for de suspensioner, der i øjeblikket er opført i bilaget til Rådets forordning (EU) 2021/2278. Der er ikke foretaget en konsekvensanalyse, fordi de foreslåede ændringer på listen over produkter, der ville være omfattet af suspensionen af den fælles toldtarifs autonome toldsatser, ikke forventes at have nogen væsentlige virkninger. •Grundlæggende rettigheder Forslaget har ingen konsekvenser for de grundlæggende rettigheder. 4.VIRKNINGER FOR BUDGETTET Forslaget har ingen finansielle virkninger for udgifterne, men har finansielle virkninger for indtægterne. Ikkeopkrævet told svarende til suspensionen vil beløbe sig til ca. 39 725 358 EUR pr. år. De negative virkninger for de traditionelle egne indtægter på budgettet er 29 794 018 EUR pr. år (dvs. 75 % af det samlede beløb). I finansieringsoversigten gøres der nærmere rede for de budgetmæssige virkninger af forslaget. Tabet af traditionelle egne indtægter vil blive opvejet af medlemsstaternes bidrag på basis af bruttonationalindkomsten (BNI). 5.ANDRE FORHOLD •Planer for gennemførelsen og foranstaltninger til overvågning, evaluering og rapportering De foreslåede foranstaltninger forvaltes inden for rammerne af Den Europæiske Unions integrerede toldtarif (Taric) og anvendes af toldadministrationerne i medlemsstaterne. 2022/0124 (NLE) Forslag til

RÅDETS FORORDNING om ændring af forordning (EU) 2021/2278 om suspension af de toldsatser i den fælles toldtarif, der er omhandlet i artikel 56, stk. 2, litra c), i forordning (EU) nr. 952/2013 for visse landbrugs- og industriprodukter RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 31, under henvisning til forslag fra Europa-Kommissionen, og ud fra følgende betragtninger: (1)For at sikre tilstrækkelige og uafbrudte forsyninger af visse landbrugs- og industriprodukter, som ikke produceres i Unionen, og derved undgå at forstyrre markederne for disse produkter, blev den fælles toldtarifs toldsatser af den type, der er omhandlet i artikel 56, stk. 2, litra c), i Europa-Parlamentets og Rådets forordning (EU) nr. 952/2013, ("FTT-toldsatser") suspenderet ved Rådets forordning (EU) 2021/2278. Som følge heraf kan de produkter, der er opført i bilaget til forordning (EU) 2021/2278, importeres til Unionen til nedsat toldsats eller nulsats. (2)Unionens produktion af visse produkter, der ikke er opført i bilaget til forordning (EU) 2021/2278, er ikke tilstrækkelig til at dække de specifikke behov i Unionens forarbejdningsindustrier. Da det er i Unionens interesse at sikre tilstrækkelige forsyninger af visse produkter, og i betragtning af at identiske, ækvivalente eller erstatningsprodukter ikke fremstilles i tilstrækkelige mængder i Unionen, er det nødvendigt at indrømme en fuldstændig suspension af FTT-toldsatserne for disse produkter. (3)Med henblik på at fremme integreret batteriproduktion i Unionen i overensstemmelse med Kommissionens meddelelse af 17. maj 2018 "Et mobilt Europa — Bæredygtig mobilitet i Europa: sikker, opkoblet og ren" bør der indrømmes en delvis suspension af FTT-toldsatserne for visse produkter i forbindelse med batteriproduktion, der i øjeblikket ikke er opført i bilaget til forordning (EU) 2021/2278. (4)Datoen for den obligatoriske revision af disse suspensioner vedrørende produkter knyttet til batteriproduktion bør være den 31. december 2022, således at denne revision kan tage hensyn til udviklingen på kort sigt i Unionens batterisektor. (5)Det er nødvendigt at ændre varebeskrivelsen og tariferingen for visse suspensioner af FFT-toldsatserne, der er opført i bilaget til forordning (EU) 2021/2278, for at tage hensyn til den tekniske produktudvikling og den økonomiske udvikling på markedet. (6)Det er ikke længere i Unionens interesse at opretholde suspensionen af FTT‐toldsatser for visse produkter, der er opført i bilaget til forordning (EU) 2021/2278. Suspensionerne for disse produkter bør derfor udgå. (7)Forordning (EU) 2021/2278 bør derfor ændres. (8)For at undgå enhver afbrydelse af anvendelsen af ordningen for autonome toldsuspensioner og for at overholde de retningslinjer, der er fastsat i meddelelsen fra Kommissionen af 13. december 2011 vedrørende autonome toldsuspensioner og toldkontingenter, bør de ændringer, der er fastsat i denne forordning vedrørende toldsuspensioner for de omhandlede produkter, finde anvendelse fra den 1. juli 2022. Nærværende forordning bør derfor træde i kraft hurtigst muligt — VEDTAGET DENNE FORORDNING: Artikel 1 Bilaget til forordning (EU) 2021/2278 ændres som angivet i bilaget til nærværende forordning. Artikel 2 Denne forordning træder i kraft dagen efter offentliggørelsen i Den Europæiske Unions Tidende. Den anvendes fra den 1. juli 2022.

Denne forordning er bindende i alle enkeltheder og gælder umiddelbart i alle medlemsstater. Udfærdiget i Bruxelles, den […]. På Rådets vegne Formand FINANSIERINGSOVERSIGT 1.FORSLAGETS BETEGNELSE Forslag om ændring af forordning (EU) 2021/2278 om suspension af de toldsatser i den fælles toldtarif, der er omhandlet i artikel 56, stk. 2, litra c), i forordning (EU) nr. 952/2013 for visse landbrugs- og industriprodukter 2.BUDGETPOSTER Kapitel og artikel: kapitel 12, artikel 120 Budgetteret beløb for 2022: 17 912 606 159 3.FINANSIELLE VIRKNINGER ◻ Forslaget har ingen finansielle virkninger X Forslaget har ingen finansielle virkninger for udgifterne, men har følgende finansielle virkninger for indtægterne: (i mio. EUR, 1 decimal) Budgetpost Indtægt 6-måneders-periode fra d.m.åååå [År: andet halvår af 2022] Artikel 120 Virkninger for EU's egne indtægter 1.7.2022 -14,9 Efter foranstaltningens iværksættelse [2022-2026] Artikel 120 -29,8 mio. EUR/år Bilaget indeholder 55 nye produkter. Ikkeopkrævet told svarende til disse suspensioner og beregnet på basis af den forventede import i den anmodende medlemsstat udgør for perioden 2022 til 2026 i alt 30 203 402 EUR om året. På grundlag af de foreliggende statistikker for de foregående år er det imidlertid nødvendigt at forhøje dette beløb med en gennemsnitsfaktor på anslået 1,8 for at tage højde for import i andre medlemsstater, som benytter samme suspensioner. Dette betyder ikkeopkrævet told svarende til ca. 54 366 124 EUR om året. Otte produkter er trukket tilbage fra bilaget, fordi der er genindført told. Dette svarer til en forøgelse af toldopkrævningen på 14 640 766 EUR om året fastlagt på grundlag af statistikker fra 2021.